হস্তশিল্পের এত বিপুল সম্ভার বিষ্ণুপুরের মতো করে এ রাজ্যের আর কোথাও চোখে পড়ে না। টেরাকোটার মূর্তি থেকে বালুচরী শাড়ি, কাঁসার বাসন থেকে শাঁখা শিল্প, চোখ ফেরানো দায় এমন সব সৃষ্টিতে সমৃদ্ধ এই শহর। মল্ল রাজপরিবার বৈষ্ণব ধর্মে দীক্ষিত হওয়ার পর এখানকার নামকরণ হয় বিষ্ণুপুর। গোটা শহরে ছড়িয়ে-ছিটিয়ে ১০০টিরও বেশি মন্দির রয়েছে। মদনমোহন, জোড় বাংলা, রাধাগোবিন্দ, পঞ্চরত্ন মন্দিরের কারুকাজ দেখার মতো। মল্লরা যেমন যুদ্ধে পারদর্শী, তেমন শিল্পের উপাসকও ছিলেন। দলমাদল কামানের পাশাপাশি রাসমঞ্চের বাহার দেখলে মল্লভূমের প্রেমে পড়তে আপনি বাধ্য। রাজধানীকে শত্রুপক্ষের হাত থেকে বাঁচাতে মল্লরাজারা বেশ কিছু গড় নির্মাণ করেছিলেন। বিষ্ণুপুর রাজবাড়ির প্রবেশ পথে গড়দরজা, চারপাশে পরিখা কাটার নিদর্শন রয়ে গিয়েছে এখনও।